Diari Oficial de la Generalitat Valenciana


Sumari del DOGV 2731, del 19-04-1996 (1996/837955)

DECRET 72/1996, de 2 d'abril, del Govern Valencià, pel qual es modifiquen determinats aspectes del Decret 151/1993, de 17 d'agost, pel qual s'estableix el currículum dels graus elemental i mitjà de Música i se'n regula l'accés.
-----------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1996/04/02/72/dof/vci/html**

### Dades del document

Número de DOGV
:   2731

Data del DOGV
:   19-04-1996

Secció del DOGV
:   DISPOSICIONS GENERALS

Número del document
:   1996/837955


Data del document
:   02-04-1996

Organisme emissor
:   Conselleria de Cultura, Educació i Ciència

Tipus de document
:   Decret

Anàlisi jurídica

DECRET 72/1996, de 2 d'abril, del Govern Valencià, pel qual es modifiquen determinats aspectes del Decret 151/1993, de 17 d'agost, pel qual s'estableix el currículum dels graus elemental i mitjà de Música i se'n regula l'accés.   
L'aplicació del Decret 151/1993, de 17 d'agost, ha estat efectuada des del moment en què es va iniciar la implantació del grau elemental dels ensenyaments de Música corresponents a la nova ordenació del sistema educatiu. Acabat l'establiment d'aquest grau i iniciada ja la implantació progressiva del grau mitjà, al qual és possible accedir tant al primer curs com a d'altres cursos més avançats, en funció de les capacitats demostrades pels aspirants, sembla aconsellable modificar alguns aspectes propis de l'estructura formal de les proves d'accés, de manera que com a conseqüència d'aquesta revisió es possibilite el seu millor ajustament a les exigències curriculars pròpies del curs al qual s'haurà d'accedir.  
Igualment, aquest decret efectua les correccions curriculars necessàries respecte de la redacció que consta en el Decret 151/1993, i en aquest sentit suprimeix l'assignatura de cor en el currículum del tercer cicle del grau mitjà corresponent al grup d'especialitats constituït per arpa, clarinet, contrabaix, fagot, flauta travessera, oboè, percussió, saxofon, trombó, trompa, trompeta, tuba, viola, violí i violoncel, i estableix així la total coincidència de les matèries pròpies d'aquest grup amb els temps lectius que tenen assignats en l'annex III del Decret 151/1993 i, finalment, es modifiquen determinades càrregues lectives en les assignatures de piano complementari i optatives, les quals, des d'ara, hi figuraran adequadament amb la redacció modificadora que estableix aquest decret.  
Per tot això exposat, a proposta del conseller de Cultura, Educació i Ciència i amb la deliberació prèvia del Govern Valencià, en la reunió del dia 2 d'abril de 1996,  
DECRETE  
Primer  
El Decret 151/1993, de 17 d'agost, del Govern Valencià, pel qual s'estableix el currículum dels graus elemental i mitjà de música i se'n regula l'accés, quedarà afectat per les modificacions que s'especifiquen en els articles següents.  
Segon  
L'apartat c) de l'article 10.1, referent a les assignatures corresponents al tercer cicle de les especialitats d'arpa, clarinet, contrabaix, fagot, flauta travessera, oboè, percussió, saxofon, trombó, trompa, trompeta, tuba, viola, violí i violoncel, quedarà redactat de la manera següent:  
«c) Tercer cicle:  
- Instrument  
- Orquestra  
- Música de cambra  
- Anàlisi  
- Història de la música  
- Una assignatura optativa, en cada curs, d'acord amb el que estableix l'article onze d'aquest decret».  
Tercer  
L'apartat 3 de l'article 13 quedarà redactat de la manera següent:  
«En tots els cursos del grau mitjà, les classes de cant i de les especialitats instrumentals seran individuals i tindran una durada d'una hora setmanal. Així mateix, en cada curs del primer cicle del grau mitjà de les especialitats d'acordió, cant, clavecí, flauta de bec, guitarra, instruments de corda polsada del Renaixement i del Barroc, instruments de pua, orgue, piano i viola de gamba, s'inclourà una classe col·lectiva d'una hora setmanal».  
Quart  
Els apartats 3, 5 i 6 de l'article 21 quedaran redactats de la manera següent.  
«3. Per a l'especialitat de cant, la prova tindrà aquesta estructura:  
a) Interpretació de dues obres, d'elecció lliure per l'aspirant: una cançó senzilla en valencià o castellà, o en la seua llengua si es tracta d'aspirants estrangers, i una obra senzilla anterior al període clàssic, en idioma italià. Els centres docents proposaran, un mes abans d'iniciar les proves, una llista orientativa de les obres apropiades amb aquesta finalitat.  
b) Prova de capacitat auditiva i coneixements teòrico-pràctics del llenguatge musical, que tindrà un nivell adequat als continguts terminals del grau elemental.  
Cadascun d'aquests dos exercicis tindrà caràcter eliminatori, es qualificarà de 0 a 10 punts i serà necessària una qualificació mínima de 5 punts en cadascun per a superar-lo. La qualificació final serà la mitjana aritmètica d'ambdues puntuacions.  
5. Per a l'elaboració, la realització i l'avaluació d'aquestes proves es constituirà en els centres docents un tribunal de cada especialitat convocada, el qual determinarà també l'ordre en què s'hauran de fer els exercicis que les integren. Els tribunals i els membres suplents que els corresponen, l'actuació dels quals estarà prevista per a qualsevol cas en què no puga fer-ho qui ha estat designat com a titular, seran designats pel director del centre i la seua composició estarà exposada públicament almenys quinze dies abans de l'inici de les proves. Cada tribunal estarà integrat per tres professors: un professor de llenguatge musical i dos professors de la mateixa família instrumental, o cant si s'escau, a què faran referència les proves, tenint en compte que els seus membres no podran avaluar els candidats als qui hagen impartit classe durant aqueix curs.  
6. La prova d'accés es farà en una convocatòria anual, efectuada pel centre docent pel setembre. Els aspirants disposaran d'un màxim de dues convocatòries per a cada especialitat a què concórreguen en un mateix centre docent. El còmput de convocatòries no inclourà les que hagen estat superades sense que la seua qualificació conferesca un lloc escolar a l'aspirant».  
Cinquè  
Els apartats 2,4 i 7 de l'article 22 queden redactats de la manera següent:  
«2. Els tribunals tindran les mateixes competències que els previstos per a l'accés al primer curs, tenint en compte que pel que fa a la seua composició per a les proves d'accés a cursos de segon o tercer cicle en lloc del professor de llenguatge musical hi haurà un professor d'harmonia. Les proves tindran la mateixa estructura que es proposa per a l'accés al primer curs, però els tribunals podran efectuar la divisió dels seus exercicis en diverses parts que possibiliten una millor avaluació del grau de coneixement de les assignatures, inclosos els idiomes estrangers en el cas de cant, corresponents als cursos anteriors al que es pretén accedir.  
4. La qualificació definitiva de la prova serà la mitjana aritmètica de les qualificacions dels exercicis que l'estructuren, tenint en compte que cadascun serà eliminatori, es qualificarà de 0 a 10 punts i serà necessari un mínim de 5 punts per a superar-lo. Quan un exercici quede dividit en parts, el tribunal valorarà cadascuna d'elles amb idèntica escala de puntuacions que l'esmentada, però consignarà i publicarà la seua mitjana aritmètica com a qualificació corresponent a aquest exercici.  
7. Els aspirants disposaran d'un màxim de dues convocatòries per a cada curs i especialitat a què concórreguen en un mateix centre docent. El còmput de convocatòries no inclourà les que hagen estat superades sense que la seua qualificació conferesca un lloc escolar a l'aspirant».  
Sisè  
En l'annex III, els apartats 2 i 3 de l'epígraf «grau mitjà» quedaran redactats de la manera següent:  
«2. Acordió, guitarra i instruments de corda polsada del Renaixement i del Barroc, flauta de bec, instruments de pua i viola de gamba  
Assignatures Núm. cursos Total hores  
Instrument principal  
Classe individual 6 180  
Classe col·lectiva 2 60  
Llenguatge musical 2 180  
Música de cambra 4 120  
Harmonia 2 180  
Piano complementari 2 30  
Anàlisi 2 180  
Història de la música 2 180  
Cor 2 120  
Optativa 2 180  
3. Clavecí, orgue, piano  
Assignatures  
Instrument principal  
Classe individual 6 180  
Classe col·lectiva 2 60  
Llenguatge musical 2 180  
Música de cambra 4 120  
Harmonia 2 180  
Acompanyament 2 60  
Instrument complementari 2 30  
Anàlisi 2 180  
Història de la música 2 180  
Cor 2 120  
Optativa 2 180»  
DISPOSICIó FINAL  
S'autoritza la Conselleria de Cultura, Educació i Ciència a dictar les disposicions necessàries per a la interpretació, l'aplicació i el desplegament d'aquest decret, que entrarà en vigor l'endemà de la publicació al Diari Oficial de la Generalitat Valenciana.  
València, 2 d'abril de 1996.  
El president de la Generalitat Valenciana,  
EDUARDO ZAPLANA HERNáNDEZ-SORO  
El conseller de Cultura, Educació i Ciència,  
FERNANDO VILLALONGA CAMPOS


Còpia Permalink ELI